《闻何为孙作内集以长言戏之》
宋代·王洋

门前春田澍膏雨，门内春风动歌舞。
缘为璋玉男子祥。起作绣鞋女儿舞。
阿翁吹箫儿献旅，粉面娇孙侍家主。
一门欢笑足戏乐，盛事流传百年语。
村歌社曲莫插手，定本风流教坊谱。
一家有喜百家同，况是相逢沦落中。
犀钱玉果大开说，已愧汤饼沾无功。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。